Kayfiyatni ko‘taruvchi libos ranglari. Yorqinlik bilan o‘zingiz va atrofdagilarga pozitiv ulashing

Ranglar kishi kayfiyatiga ta’sir qilishi isbotlangan fakt. Har bir rangning psixologiyasi bo‘ladi va siz kiygan libos rangi qaysidir ma’noda sizning qanday insonligingiz, fe’l atvoringiz yoki hech bo‘lmaganda kayfiyatingiz qanday ekanini bildiradi. Karantin karantin bilan ammo bahorda ranglarterapiyasini hech kim inkor qilmaydi. Shundan kelib chiqqan holda, e’tiboringizga rang-barang liboslar bilan o‘zingiz va atrofdagilarga xush kayfiyat, pozitiv baxsh etishni tavsiya qilamiz.

Trendda bo‘lish yoki ranglar orqali kayfiyatni ko‘tarish uchun boshdan-oyoq bir rangda kiyinish shart emas, shunchaki yorqin rangli detalni qo‘shishning o‘zi yetarli. Vaqtinchalik savdo markazlariga borishdan cheklanish va onlayn shopping qilishni tavsiya bergan holda ro‘yxatimizni boshlaymiz.
Ko‘k

Ko‘k rang – mazkur yilning asosiy ranglaridan biri bo‘libgina qolmay, asablarni tinchlantiruvchi ekani bilan ham ahamiyatli. Ko‘k palitra xotirjamlik va osoyishtalikni anglatadi. Shunday ekan, o‘zingizda qandaydir bezovtalikni payqasangiz yoki asablaringiz kundalik tashvishlardan tarang bo‘lsa, ko‘k rangdagi liboslarni, hech bo‘lmaganda ushbu rangdagi aksessuarlar ­– sumka, kamar, sharf yoki poyabzal kiyishga harakat qiling.
Olovrang

Bahor yomg‘irli bo‘ladimi yoki issiq, ushbu fasl kelishi bilan kishi ich-ichidan yangilik va o‘zgarish istashi uning tashqi tanlovida ham aks etib, to‘q, bo‘g‘iq ranglardan qochib yorqin, rang-barang liboslar kiyishni xohlaydi. Jo‘shqinlik va mamnuniyat rangi sifatida ma’lum bo‘lgan olovrang esa, hatto bulutli kunlarda ham odamlarni tetiklashtirish xususiyati borligi bilan nafaqat bahor, balki yoz-u qishda ham yaxshi tanlov hisoblanadi.
Yashil

Ushbu rangni hech ikkilanmay 2020-yilning eng mashhur rangi deb atasa bo‘ladi. Yashil rangni nafaqat kundalik balki, oqshom libosi sifatida ham tanlashingiz mumkin. Uni istalgan rang bilan moslasa bo‘ladi. Masalan, yashil palto yoki trench bilan sariq, qizil, oq futbolka yoki krossovka kiysangiz kayfiyatingiz ko‘tarilishi bilan birga, did va tanlovdan qo‘rqmasligingizni isbotlagan bo‘lasiz.
Pushti+ qizil

Qizil va pushti rang birgalikda hamisha mos bo‘libgina qolmay, bayramona kayfiyat ulashuvchi xususiyatga ega. Ishonch va qati’yatni anglatuvchi qizil bilan nafosatni bildiruvchi och pushti dueti kunlik kayfiyat pozitiv bo‘lishi va e’tibor markazida bo‘lishning garovi.
Sariq

Sariq rang shubhasiz optimizmni bildiradi. Biroq ushbu rangni tanlaganda me’yoridan oshirib yubormaslikni unutmaslik kerak. Rangning xususiyatidan kelib chiqib shuni aytish mumkinki, har bir insonning garderobida yo‘q deganda bitta bo‘lsa ham sariq plash, tufli yoki sharf bo‘lishi kerak. Depressiya, stress va tashvishli vaziyatlarda kiyimingizga sariq rangli aksessuar qo‘shishni unutmang.